Tožba, vložena 15. julija 2021 – TL/Komisija
(Zadeva T-438/21)
Jezik postopka: angleščina
Stranki
Tožeča stranka: TL (zastopnika: L. Levi in N. Flandin, odvetnika)
Tožena stranka: Evropska komisija
Predlogi
Tožeča stranka Splošnemu sodišču predlaga, naj:
razglasi ničnost sklepa tožene stranke z dne 29. oktobra 2020 o nepodaljšanju pogodbe o zaposlitvi tožeče stranke (v nadaljevanju: sklep o nepodaljšanju);
hkrati po potrebi razglasi ničnost sklepa tožene stranke z dne 5. maja 2021 o zavrnitvi pritožbe, ki jo je tožeča stranka vložila zoper sklep z dne 29. oktobra 2020 (v nadaljevanju: izpodbijani sklep);
razglasi ničnost obvestila tožene stranke o prostem delovnem mestu z dne 2. oktobra 2020 v delu, v katerem se ponuja delovno mesto z enakimi nalogami kot tistimi, ki jih je tožeča stranka že opravljala;
naloži plačilo odškodnine v znesku 90 % bruto plač tožeče stranke, vključno s pokojninskimi prispevki, za izgubo prave možnosti za podaljšanje obstoječe pogodbe o zaposlitvi, in naloži plačilo odškodnine za nepremoženjsko škodo, ki jo je utrpela tožeča stranka; ter
naloži plačilo stroškov toženi stranki.
Tožbeni razlogi in bistvene trditve
Tožeča stranka v utemeljitev tožbe navaja dva razloga.
Prvi tožbeni razlog: tožena stranka je storila očitno napako pri presoji, ker razlogi, navedeni v izpodbijanem sklepu in v sklepu o nepodaljšanju, kar zadeva pogodbo tožeče stranke o zaposlitvi, niso utemeljeni. Poleg tega se zatrjuje, da v nasprotju s tem, kar trdi tožena stranka, spisi, na katerih je tožeča stranka v glavnem delala, niso postali manj pomembni in da se potrebe oddelka po kadru niso zmanjšale.
Drugi tožbeni razlog: tožena stranka je kršila dolžnost skrbnega ravnanja, ker ni opravila tehtanja med interesom službe in interesom uslužbenca. Prav tako se trdi, da tožena stranka ni upoštevala drugih elementov iz spisa tožeče stranke (na primer nadlegovanja).
____________